

# Üllés Nagyközség polgármestere

🖃 *6794 Üllés, Dorozsmai út 40.*

🕿 *62/282-122*

🖷 *62/582-050,* ![MCj03002290000[1]]()*: polgarmester@ulles.hu*

|  |  |
| --- | --- |
| Tárgy: mezőőri szolgálat létesítése |  |
|  |  |
|  |  |
|  |
| **Az előterjesztést megtárgyalja: az Ügyrendi Bizottság, a Pénzügyi Bizottság és a**  **Képviselőtestület**  |

**Üllés Nagyközségi Képviselőtestület**

*Ü l l é s*

*Tisztelt Képviselőtestület!*

Nagyközségünk elsődleges érdekei közé tartozik a külterületeinken található köz-és magántulajdonban lévő ingatlanok, termőföldek lehetőségeink szerinti védelme, valamint a termőföldön lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények fokozottabb vagyonvédelme és az illegális hulladéklerakó felszámolása.

A 22/2015.(II.10.)önkormányzati határozattal a képviselőtestület döntött a mezőőri szolgálat felállításáról. A mezőőri szolgálat Üllés termőföldjein járőrszolgálatot ellátva fokozza az ott élő lakosság biztonságérzetét, valamint jelenlétével csökkenti a területeken elkövetett szabálysértések és bűncselekmények számát.

A mezőőr együttműködik a polgárőrséggel, vám-és pénzügyőrséggel és a rendőrséggel, elősegítve a bűnmegelőzési feladatok ellátását.

A mezőőri szolgálat megvalósítása érdekében a Képviselő Testület rendeletet alkot a mezőőrök alkalmazásáról és működési rendjéről, fenntartásáról és költségeiről a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19.§ (1) bekezdésében kapott felhatalmazás alapján.

Javaslom, hogy az önkormányzat a mezei őrszolgálat működéséhez a lakosságot terhelő járulékot ne vessen ki. A szolgálat működési költségeit részben saját forrásból és állami támogatásból fedezze.

A 46/2014. (IV.18.) VM rendelet alapján az újonnan létrehozott őrszolgálat megalakítási költségeinek 50%-át, de mezőőrönként legfeljebb ötszázezer forintnak megtérítését igényelheti a nyilvántartásba harminc napon belül. A személyi és dologi kiadások 50%-ának, de legfeljebb 90.000 Ft/hó/fő megtérítését negyedéves időszakokra utólag kérelmezheti. A támogatás igénylését a 64/2009. (V.22.) FVM-PM rendelet szabályozza.

A mezei őrszolgálat létesítését az 1997. évi CLIX. Törvény szabályozza. A törvény előírja, hogy a mezei őrszolgálat megalakítása előtt együttműködési megállapodást kell kötni a rendőrséggel. A mezőőrnek a törvényben meghatározott ismeretekből vizsgát kell tennie (mezőgazdasági alapismeretek, lőfegyverismeret, szolgálati szabályzatok, rendészeti-mezőőri, stb). A mezőőri szolgálat megalakítását többször egyeztettük a Csongrád Megyei Kormányhivatal Földművelésügyi Igazgatóságával. A mezőőri tanfolyam és vizsga lebonyolítását ők végzik. A 29/1998. (IV. 30.) FM rendelet rendelkezik a mezőőrök és a hegyőrök szolgálati viszonyáról, melynek a 8. számú melléklete előírja a mezőőri formaruha részletes leírását és kihordási idejét. A mezőőrt vadászlőfegyverrel és könnygázszóró palackkal kell ellátni, amelynek használatának szigorú követelményei vannak.

A hivatal a fenti törvények és előírások betartása végett megkezdte a mezőőri szolgálat megalakítási munkálatainak előkészítését.

***Az előzetes hatásvizsgálat eredménye a következő:***

* A rendelet megalkotásának társadalmi hatása: a mezei őrszolgálat létrehozására a törvényeket és jogszabályokat betartó polgárok érdekében, a község külterületeinek fokozottabb védelmének érdekében, a közbiztonság javítása céljából van szükség, illetve a külterületek nyugalmasabbá tételét kívánja elősegíteni.
* A rendelet gazdasági, költségvetési szempontból az önkormányzat kiadásait növeli, de az állam ezekhez részben és folyamatosan hozzájárul.
* Környezeti és egészségi szempontból a mezei őrszolgálat létrehozása hozzájárul az illegális hulladéklerakók megszüntetéséhez, közvetett hatással javítva ezzel az egészségügyi feltételeket.
* A végrehajtás pénzügyi feltétele biztosított a 2015. évi költségvetési rendeletben az önkormányzat költségvetési tételei sorában. Személyi, szervezeti, tárgyi feltételek biztosítására jelen rendelet elfogadása után kerülhet sor.
* A mezei őrszolgálat létrehozása további adminisztratív terheket jelent az önkormányzat számára.
* A rendelet megalkotásának elmaradásával nem javítható eredményesen a község külterületein található köz-és magántulajdonban lévő értékek védelme, az illegális hulladék-elhelyezés gyakorlata, valamint a polgárok közérzete.

Előterjesztésemhez csatolom a mezőőri szolgálat létrehozásáról, fenntartásáról és működtetéséről szóló rendelet tervezetét.

Kérem, szíveskedjenek megtárgyalni és a rendelet elfogadni.

Üllés, 2015. február 20.

Nagy Attila Gyula

polgármester